Sellise muudetud koonddokumendi avaldamine, mida on muudetud pärast väikese muudatuse heakskiitmist kooskõlas määruse (EL) nr 1151/2012 artikli 53 lõike 2 teise lõiguga

(2020/C 60/06)

Euroopa Komisjon on kõnealuse väikese muudatuse heaks kiitnud kooskõlas komisjoni delegeeritud määruse (EL) nr 664/2014 artikli 6 lõike 2 kolmanda lõiguga (1).

Väikese muudatuse heakskiitmise taotlusega saab tutvuda Euroopa Komisjoni andmebaasis eAmbrosia.

KOONDDOKUMENT

„EDAM HOLLAND“

ELi nr: PGI-NL-00329-AM02 – 25. september 2018

KPN ( ) KGT (X)

1. Nimetus(ed)

„Edam Holland“

2. Liikmesriik või kolmas riik

Madalmaad

3. Põllumajandustoote või toidu kirjeldus

3.1. Tooteliik

Klass 1.3. Juust

3.2. Toote kirjeldus, mida punktis 1 esitatud nimetus tähistab

Nimetusega „Edam Holland“ tähistatakse loomulikul teel laagerdunud poolkõva juustu. Kõnealust juustu valmistatakse Madalmaades lehmapiimast, mis on saadud Madalmaade piimakarjakasvatusega tegelevatest põllumajanduslikest majapidamisest ning laagerdatud Madalmaade laagerdusruumides kuni tarbimisvalmis tooteks saamiseni.

Koostis

Juustu „Edam Holland“ toodetakse ühest või mitmest järgmisest toorainest:

lehmapiim, või lehmapiimatooted, milles vadakuvalgu suhtarv ei ületa lehmapiima kaseiini vastavat näitajat. Lehmapiima saadakse eranditult Madalmaade piimakarjakasvatusega tegelevatest põllumajanduslikest majapidamistest.

Iseloomulikud omadused

Juust on pealt ja alt lapiku kera kujuline või pätsi- või plokikujuline. Juustu omadused on esitatud järgmises tabelis.

Tüüp Kaal Rasvasisaldus kuivaines Niiskusesisaldus (maksimaalselt) Soolasisaldus kuivaines (maksimaalselt) Edam Holland (väike kera) kuni 1,5 kg; 40,0–44,0 % 46,5 % 5,4 % Edam Holland (kera) 1,5–2,5 kg 40,0–44,0 % 45,5 % 5,0 % Edam Holland (Bros) 1,5–2,5 kg 40,0–44,0 % 47,5 % 5,3 % Edam Holland (tähniline) 1,5–2,5 kg 40,0–44,0 % 45,5 % 6,0 % Edam Holland (plokikujuline) kuni 20 kg 40,0–44,0 % 46,0 % 4,6 % Edam Holland (suur pätsikujuline) 4–5 kg 40,0–44,0 % 46,0 % 4,6 % Edam Holland (väike pätsikujuline) 2–3 kg 40,0–44,0 % 47,0 % 4,8 %

Tabelis esitatud niiskusesisaldus kehtib 12 päeva pärast valmistamise algust, välja arvatud juustu „Edam Holland“ (väike kera) puhul, mille osas on ära toodud niiskusesisaldus viis päeva pärast valmistamise algust.

Muud iseloomulikud omadused on järgmised.

Maitse: varieerub mahedast pikantseni, olenevalt juustu vanusest ja tüübist.

Lõikepind: peab olema ühtlase värvusega ja üksikute väikeste ümmarguste aukudega. Juustus „Edam Holland“ (Bros) on palju väikeseid auke. Juustul „Edam Holland“ (tähniline) on mõned väikesed ümmargused augud või väga palju väikeseid auke. Juustu värvus varieerub elevandiluuvalgest kollaseni.

Koorik: tugev, sile, kuiv, puhas ning sellel puudub seenkate. Koorik tekib laagerdumise käigus kuivamisel.

Tekstuur: noor „Edam Holland“ peab olema piisavalt tihke ja lõigatav. Kui juust on kauem laagerdunud, muutub selle struktuur tugevamaks ja tihkemaks. Toode „Edam Holland“ (Bros) peab olema piisavalt tihke ja kõva.

Laagerdumisperiood: vähemalt 28 päeva (vähemalt 21 päeva juustu „Edam Holland“ (väike kera) puhul) pärast esimest valmistamispäeva.

Juustu „Edam Holland“ laagerdatakse loomulikul teel. Fooliumis laagerdamine ei ole juustu „Edam Holland“ puhul lubatud.

Laagerdumistemperatuur: vähemalt 12 °C.

Vanus: säilivusaeg varieerub alates 28 päevast (21 päevast juustu „Edam Holland“ (väike kera) puhul) pärast valmistamist kuni rohkem kui ühe aastani.

Kvaliteedi suhtes kehtestatud erinõuded

Piim, koor või väherasvane piim ei ole enne juustutootjani jõudmist ja ladustamist läbinud mitte mingit kuumtöötlust või on läbinud mitte-pastöriseeriva kuumtöötluse.

Koor, rasvatu või väherasvane piim peavad vahetult enne seda, kui nendest hakatakse valmistama juustu „Edam Holland“, läbima pastöriseerimise, et vastata järgmistele nõuetele:

— fosfataasi aktiivsus ei ole tuvastatav, välja arvatud juhul, kui peroksidaasi aktiivsus ei ole tuvastatav;

— rasvavaba toote põhjal mõõdetuna ei ületa koore happesus 20 mmol NaOH liitri kohta, välja arvatud juhul, kui laktaadisisaldus 100 g rasvavaba kuivaine kohta on 200 mg või vähem;

— 0,1 milliliitris ei ole kolibakterite mikroorganismid tuvastatavad.

Vahetult enne juustu „Edam Holland“ valmistamist tuleb kõik selle toorained pastöriseerida, et denatureerimata vadaku valgusisaldus ei erineks või erineks üksnes väga vähe sarnast tüüpi ja sama kvaliteediga pastöriseerimata tooraine omast.

Juustu „Edam Holland“ valmistamisel võib lisada ainult piimhappe tekkeks vajalikke geneetiliselt muundamata kultuure ning aroomi kujundamist soodustavaid mikroorganisme. Kõnealused kultuurid koosnevad juustule „Edam Holland“ sobivatest mesofiilsetest piimhappebakteritest: L-tüüpi starterkultuurid (Lactococcus lactis ssp. lactis ja/või Lactococcus lactis ssp. cremoris ja/või Leuconostoc spp.) ja/või LD-tüüpi starterkultuurid (Lactococcus lactis ssp. lactis ja/või Lactococcus lactis ssp. cremoris, Leuconostoc spp. ja/või Lactococcus lactis ssp. lactis biovar. diacetylactis), vajaduse korral kombineerituna lisakultuuridega, mis koosnevad Lactobacillus spp. ja/või Streptococcus thermophilus’e tüvedest. Need lisakultuurid on termofiilsed kultuurid. Nimetatud piimhappebakteritel on väga oluline osa laagerdumisprotsessis ning juustule omase maitse ja lõhna kujundamisel.

Laap: juustu „Edam Holland“ valmistamiseks kasutatakse laapi, millega saavutatakse soovitud maitseomadused. See laap saadakse vasika libediku või veise peptiidide ja/või mikroobse päritoluga laabi ekstraheerimise teel.

Laabi puhul ei ole lubatud kasutada rekombinantse DNA tehnoloogia abil konstrueeritud (mikro)organisme; seega on geneetilise muundamise teel toodetud laabi kasutamine välistatud.

Juustu „Edam Holland“ nitritisisaldus nitritioonidena ei ületa 2 mg ühe kilogrammi juustu kohta.

3.3. Sööt (üksnes loomse päritoluga toodete puhul) ja tooraine (üksnes töödeldud toodete puhul)

—

3.4. Täpsustage tootmise erietapid, mis peavad toimuma määratletud geograafilises piirkonnas

Tootmismeetod

Juustu „Edam Holland“ valmistatakse Madalmaade piimakarjakasvatusega tegelevatest põllumajanduslikest majapidamistest saadud piimast. Piim jahutatakse majapidamises temperatuurini kuni 6 °C ja hoiustatakse ettevõtte jahutusmahutis. Piim viiakse juustuvabrikusse 96 tunni jooksul. Juustuvabrikusse jõudes hakatakse piima kas kohe töötlema või see termiseeritakse (mitte-pastöriseeriv kerge kuumtöötlemine) ning pannakse lühikeseks ajavahemikuks külmhoidlasse, enne kui see töödeldakse juustu valmistamiseks sobivaks piimaks.

Piima rasvasisaldus ühtlustatakse nii, et saadud rasva/valgu suhe annaks toodetud valmisjuustu rasvasisalduseks kuivaines 40–44 %. Juustu valmistamiseks kasutatav piim pastöriseeritakse vähemalt 72 °C juures 15 sekundi vältel. Piima kalgendatakse ligikaudu 30 °C juures. Kirjeldatud protsessi käigus toimuv piimavalkude eraldumine ja kalgendumine on iseloomulik juustule „Edam Holland“.

Kalgendumise käigus saadud kalgend eraldatakse vadakust ning seda töödeldakse ja pestakse, millega tagatakse selle niiskusesisalduse ning pH soovitud tase.

Kalgend pressitakse sobiva kuju ja suurusega vormidesse. Selle tulemusel saadud juustumass asetatakse seejärel soolveevanni.

Juust „Edam Holland“ on alati laagerdatud loomulikul teel, st see jäetakse lahtise õhu kätte laagerduma ning juustu pööratakse ja kontrollitakse pidevalt. Laagerdudes moodustub juustule kuiv koorik. Ajal ja temperatuuril on oluline osa selles, et ensümaatilised ja küpsemisprotsessid võimaldaksid piisavalt kujuneda juustule „Edam Holland“ iseloomulikel füüsikalistel ja organoleptilistel omadustel. Juustu „Edam Holland“ laagerdumine võib võtta aega rohkem kui aasta sõltuvalt sellest, millist tüüpi maitset soovitakse.

3.5. Sellise toote viilutamise, riivimise, pakendamise jm erieeskirjad, millele registreeritud nimetus viitab

Juustu „Edam Holland“ võib eelnevalt tükeldada ja müügipakendisse pakendada nii Madalmaades kui ka väljaspool, tingimusel, et pakendajal on terviklik haldusseiresüsteem, millega tagatakse, et tükeldatud juustu „Edam Holland“ saab märgistusel oleva kordumatu tähe- ja numbrikombinatsiooni abil kindlaks teha ning tarbija võib selle päritolus kindel olla.

3.6. Sellise toote märgistamise erieeskirjad, millele registreeritud nimetus osutab

„Edam Holland“ on Euroopa Liidu kaitstud geograafiline tähis (KGT).

Tähis peab asuma nähtaval kohal kõikide tervete juustude lapikule küljele kinnitatud märgisel ja/või juustu ümber olevatel ribal. See ei ole kohustuslik, kui juustu müüakse eelnevalt tükeldatuna ja müügipakendis, nagu on kirjeldatud punktis 3.5. Sellisel juhul peab nimetus „Edam Holland“ olema pakendil.

Lisaks tootenimetusele „Edam Holland“ peab pakendi samal, kõige nähtavamal osal olema selgesti eristuv märk, et tarbijatel oleks võimalik juust „Edam Holland“ poeriiulitelt üles leida. See märk sisaldab kohustuslikku ELi kaitstud geograafilise tähise logo, millele võib lisada oma tähise. Tarbijatele peab olema selge, et toode „Edam Holland“ on muudest Edami juustudest erinev toode.

Päritolutõend

Kõigile tähistusega „Edam Holland“ juustudele asetatakse enne kalgendi pressimist kaseiinist valmistatud märk. Sellel märgil on lisaks nimetusele „Edam Holland“ iga juustu jaoks kordumatu tähtede ja suurenevate numbrite, tähtnumbriliste, digitaalsete või digitaalgraafiliste numbrite kombinatsioon.

COKZ (Madalmaade ametlik piimasektori järelevalveasutus) peab nende kordumatute numbrite registrit, mis sisaldab ühtlasi kõikide proovide andmeid (sealhulgas aega ja kohta). Märk on tarbijatele kergesti äratuntav ning kinnitav asutus saab seda kaseiinimärgi ja COKZ registri alusel kontrollida.

4. Geograafilise piirkonna täpne määratlus

Kaitstud geograafilise tähisega piirkond hõlmab Hollandit, st Madalmaade Kuningriigi Euroopas asuvat osa.

5. Seos geograafilise piirkonnaga

Seos piirkonnaga

Kõnealuse tootenime geograafiline komponent on „Holland“. Holland on ametlikuma nime Madalmaad üldtuntud sünonüüm. Madalmaade Ühendatud Vabariigi ajal (17. sajandist kuni 19. sajandini) oli Holland selle seitsmest provintsist kõige mõjuvõimsam.

Ajalooline taust

Juust „Edam Holland“ esindab Madalmaade juustuvalmistamise kultuuri, mis ulatub tagasi keskaega ning saavutas õitsengu juba 17. sajandil (kuldajastu).

Sealse piima muudab kvaliteetse ja maitsva juustu valmistamiseks sedavõrd sobivaks peamiselt Madalmaade geograafiline asend (valdavalt allpool merepinda), ilmastik (mereline kliima) ja (peamiselt liivasel ja savisel pinnasel kasvavate) rohttaimede kooslus.

Piima kvaliteedi tagavad piimakasvatusega tegelevate põllumajanduslike majapidamiste kvaliteeditagamissüsteemid ning tõhus kvaliteedihindamissüsteem (kogu tarnitud piim kontrollitakse ja hinnatakse vastavalt mitmetele kvaliteedinäitajatele). Lisaks sellele toimib kuni piima töötlemiseni katkestamatu külmaahel: piim pannakse põllumajandusettevõtte külmhoonesse (maksimaalne temperatuur 6 °C) ning transporditakse tehasesse külmikuga paakautodes. Piima kvaliteeti aitavad tagada ka suhteliselt lühikesed läbitavad vahemaad.

„Edam Holland“ on saanud alguse talumajapidamistes ning arenenud kohalike tehaste kaasabil kogu riigis toodetavaks ülemaailmse tuntusega tooteks ning sellest on saanud piima väärtuse optimeerimise oluline ja stabiilne tegur. 20. sajandi alguses kehtestati Edami juustu kohta riiklikud seadused ning otsusega Landbouwkwaliteitsbeschikking kaasproducten [Põllumajanduslik kvaliteediotsus juustutoodete kohta] kehtestati nimetus „Edam Holland“.

Juustu „Edam Holland“ maine Euroopa tarbijate seas

Kuues Euroopa riigis läbiviidud ulatuslik uuring näitas, et Euroopa tarbijad peavad Madalmaid kõige olulisemaks Edami (ja Gouda) juustu tootjaks.

„Edam Holland“ (ja „Gouda Holland“) on Madalmaade kultuuripärandi sümbolid. Euroopa tarbijad peavad juustusid „Edam Holland“ (ja „Gouda Holland“) kaubamärkideks. „Edam Holland“ (ja „Gouda Holland“) on Madalmaade kvaliteedi sünonüümid. Kuues kõige enam Edami (ja Gouda) juustu tarbivas liikmesriigis läbiviidud turu-uuring (igas liikmesriigis 1 250 vastajast koosneva esindusliku valimiga uuring, mille usaldusväärsus oli 97,5 %) näitab järgmist:

Edami juustu ja Madalmaade vahel on tugev seos.

„Edam Holland“ on populaarsem kui väljaspool Madalmaid toodetud Edam;

„Edam Holland“ saab tunduvalt rohkem punkte järgmiste tunnuste osas: „suurepärane kvaliteet“, „traditsiooniliselt toodetud“ ja „algupärane toode“.

Mitme sajandi kestel on nii Madalmaade valitsus kui ka tööstus rakendatud mitmesuguseid meetmeid ja seadusi, et tagada juustu „Edam Holland“ (ja „Gouda Holland“) väga hea kvaliteedi säilimine. Lisaks sellele on Madalmaade piimatööstus investeerinud märkimisväärseid summasid, et täita kõnealuseid rangeid kvaliteedinõudeid ning avada, suurendada ja säilitada turgusid. Alates 1950. aastast on reklaami, teadlikkuse suurendamisesse ja nende toodete edendamisse Euroopas investeeritud üle 1,4 miljardi Hollandi kuldna (635 miljonit eurot) (v.a Madalmaades tehtud investeeringud).

Viide tootespetsifikaadi avaldamisele

(viitemääruse artikli 6 lõike 1 teine lõik)

https://www.rvo.nl/sites/default/files/2018/08/Productdossier-Edam-Holland.pdf

(1) EÜT L 179, 19.6.2014, lk 17.